Kes saabuvad: NATO või liitlasväed? – Propastop
27.03.2017
On positiivne, et ajakirjandus teavitab rahvast sellest, et Eesti on kaitstud ja liitlaste väed on siia saabunud sõjaohu vältimiseks ning potentsiaalse vastase heidutamiseks. Propastoppi aga teeb murelikuks, et meedia kirjeldab sündmusi pealkirjades just  “NATO sõdurite saabumisena”.
Just “NATO saabumisena Venemaa piiride lähedale” soovib olukorda kujutada Kremli propagandameedia,  püüdes jätta muljet, et tegemist on enneolematu ja agressiivse sammuga.  Tähelepanuta jäetakse, et Eesti on täieõiguslik NATO liige juba aastast 2004 ja sellest ajast saadik on ka Eesti Kaitsevägi sisuliselt NATO vägi. NATO väed on siin, Eestis, Venemaa piiri ääres olnud juba aastast 2004, praegu saabuvad meid toetama aga liitlased.
Venemaa propaganda eesmärk NATO-seose rõhutamisel on vastandada Eestit ja NATOt, marginaliseerida meie positsiooni liitlaste seas ning näidata meie iseseisvat kaitsevõimet tühisena. Sellist käsitlust toetab väljend “NATO sõdurite saabumine”.
Kuidas oleks sobivam teemat käsitleda? Propastop kutsub Eesti meediaväljaandeid üles kasutama väljendeid “liitlassõdurid, liitlaste üksused” või konkreetse riigi nime nagu “Prantsuse sõdurid” või “USA tankid”. Kõige korrektsem oleks pruukida konstruktsiooni „NATO rahvusvahelise pataljoni lahingugrupp“ nagu näiteks ajaleht Pealinn. Mõistagi on selline väljend igapäevaseks kasutamiseks liiga pikk ja tüütu.
Kuvatõmmis postituses viidatud Postimehe loost. Avalehe pildil Ameerika tank Abrams Tapal märtsis 2015. Foto Marianne Loorents / Virumaa Teataja / Scanpix.